"Kutani famba u ya n'wi vona sweswi. A nga ka a nga hanyi loko wena u nga si ya. A ndzi tivi leswaku u ta famba hi yini mina a ndza ha ri na mali mufana." "Mi nga vileli malume, mali ndzi na yona." "Loko swi ri tano, famba ke! Mina ndzi ta ya mundzuku nakambe." "Hi swona!" Misaveni xi hlamula. A xi nga ta tsaka hambiloko malume wa xona a a lo xi nyika mali. A xi dyondzile ku kuma swilo ka mana wa xona ntsena. Vanhu van'wana loko va ku nyika swilo u kuma va famba va vulavula ndzhawu leyi hinkwayo. Swo tala a xi swi dyondzile ka mana wa xona. Xin'wana hi leswaku Misaveni a xi nga tsakeli ku va ndzhwalo ka vanhu. Loko xi ri na xiphiqo a xi byela mana wa xona ntsena. Na yena loko xo vona wonge a ku ta va ku ri ku n'wi karhata a xo miyela.